Conor McGregor slipper unna fengselsstraff
Conor McGregor , som er en av de mest suksessfulle UFC-fighterne i historien, var blant flere personer som kastet gjenstander mot en buss full av UFC-fightere i april. Hendelsen fant sted i Brooklyn i New York, der McGregor blant annet kastet en stol på en minibuss. UFC-stjernen meldte seg selv til politiet etter det ble utlyst en arrestordre på han. McGregor er dømt til fem dagers samfunnstjeneste. I tillegg må han betale for skadene på bussen og gå i såkalt sinnemestrings-terapi. Han slipper derfor unna fengselsstraff. 30-åringen har erkjent straffskyld. McGregor sto overfor 12 anklager knyttet til hendelsen. Anklagene kunne potensielt ha gitt han en fengselsstraff på opp til syv år, ifølge BBC . Iren kunne også ha blitt nektet innreise til USA, ettersom vold kan føre til permanent utvisning. Dommen havner heller ikke på rullebladet hans, og dermed vil ikke MMA-utøveren få visumproblemer. Utenfor retten sa McGregor: – Jeg vil bare takke påtalemyndigheten og dommeren for å la meg gå videre. Jeg vil også takke for støtten fra mine venner, familie og fans, sa han.
UFC-fighter Conor McGregor aksepterer at han må i såkalt sinnemestrings-terapi.